Polisieman sterf in Nkandla-koeëlreën | Maroela Media
Polisieman sterf in Nkandla-koeëlreën
Die polisie in KwaZulu-Natal het binne 'n dag twee inhegtenisnemings gedoen nadat 'n polisiebeampte in 'n skietery by Vimbimbobo, in die omgewing van Nkandla, doodgeskiet en 'n ander ernstig gewond is.
Brig. Jay Naicker, polisiewoordvoerder, sê beamptes verbonde aan die Nkandla-polisiekantoor het Woensdagaand omstreeks 21:30 inligting opgevolg oor 'n man wat glo in die onwettige besit van 'n vuurwapen was.
"Terwyl die beamptes die verdagte se huis genader het, is hulle begroet met 'n koeëlreën uit die huis en 'n skietery het uitgebreek," sê Naicker.
Twee beamptes is gewond en is na 'n hospitaal vir behandeling geneem. Konst. Happy Sipho Dladla (36) het later aan sy beserings beswyk. Nog 'n polisiebeampte is steeds in 'n bedenklike toestand in die hospitaal.
"Die verdagtes het 'n pistool van die beseerde polisiebeamptes gesteel voordat hulle die duisternis ingevlug het," sê Naicker.
Hy sê verskeie polisie-eenhede, beamptes van naburige polisiestasies en lede van die Valke het deurnag gewerk om die aanvallers op te spoor. 'n 34-jarige verdagte is aangekeer op aanklag van moord, poging tot moord en gewapende roof nadat hy in 'n huis in die omgewing gevind is.
Die vuurwapen wat pas gebuit is, was in sy besit. Die man is tydens die skietery self beseer en word onder polisiebewaking in 'n hospitaal behandel.
Naicker sê 'n tweede verdagte (40) is na 'n uitgebreide soektog ook aangekeer. Hy verskyn binnekort in die hof.
Die KwaZulu-Natalse polisiehoof, lt.genl. Nhlanhla Mkhwanazi, het sy medelye met Dladla se familie, vriende en kollegas betuig.
"Ons is trots op hom. Hy het gesterf terwyl hy gedoen het waarvoor hy lief was – om sy gemeenskap te beskerm. Ons word vertroos deur die feit dat die [vermeende] skuldiges agter tralies is waar hulle hoort."
Gigaba se vrou gaan voor Zondo-kommissie getuig
Sluipmoord op Valke-speurder: Ou sake nou gefynkam
Nkandla? Is hulle nie dalk deel van ou Carl Grootlieg se veertienjarige MK Veterane nie?
Wens net als was so vinnig gedoen vir plaasmoorde ook
Ek wonder wat maak Nkandla so belangrik dat daar so vinnig polisie van ander stasies aangese word om te gaan help soek. Wanneer gaan sulke optrede reg deur die land gedoen word Mnr. Hoed, ons weet wat en wie in Nkandlaaaa bly.